Man (20) se groottoon is nou ŉ duim | Maroela Media
Zac Mitchell van Australië (Foto: Zac Mitchell/REX Features)
ŉ 20-jarige plaaswerker van Australië sterk tans in die hospitaal aan nadat hy ŉ agt uur lange operasie ondergaan het om sy regter-groottoon aan sy hand te heg nadat hy vroeër vanjaar sy duim verloor het.
Zac Mitchell, wat op ŉ beesplaas in die weste van Australië werk, het sy duim in April vanjaar verloor toe ŉ bul sy hand teen ŉ heining vasgeskop het.
Hoewel die duim aan mediese personeel oorhandig is, was twee operasies om dit weer te heg nie geslaagd nie. Volgens Mitchell het dokters aan hom gesê die enigste ander opsie is om sy regter-groottoon te laat amputeer en dit aan sy hand te heg.
Dié operasie het agt uur lank geduur. Mitchell het vandeesweek aan The Telegraph gesê hy beplan reeds om na die plaas terug te keer om sy werk daar voort te sit.
Hy sê die verlies van ŉ groottoon het hom tot in dié stadium nog nie beïnvloed nie. “Ek het nog nie omgeval nie, so ek weet nie of die groottoon werklik soveel bydra tot balans nie,” het hy geskerts.
Dr. Sean Nicklin wat die operasie uitgevoer het, sê daar is in wese geen negatiewe impak op die liggaam wanneer ŉ groottoon verwyder word nie.
“Ons almal dink dié toon dien ŉ kritieke doel, maar om dit te amputeer veroorsaak nie enige probleme nie. Mense keer terug na hul normale lewe, hulle dra hul werkskoene en speel weer sokker. Die enigste goed waarmee jy eintlik gaan sukkel, is om branderplank te ry omdat dit ongelooflike balans verg. Een van my ander pasiënte weier om die operasie te ondergaan omdat hy dan nie meer dié sport sal kan beoefen nie.”
Enige bagasie? Net ŉ blikkie bier…
Herman Smit · 1 jaar gelede
Ek het ook dieselfde operasie in 1997 in Pretoria gehad. Toon na duim. Was ‘n groot sukses. Leef vandag normaal. Het selfs sport gedoen na die operasie. Suid Afrika het baie goeie dokters.
Ek het dieselfde operasie in 1997 in Pretoria gehad. Toon na duim. Was ‘n groot sukses. Leef vandag normaal. Het selfs sport gedoen na die operasie. Suid Afrika het baie goeie dokters.
Wonderlik dat dit ‘n sukses was. Is al ook in Suid Afrika gedoen.
Ekt ook my duim verloor toe ek 10 jaar oud was, hulle wou ook my groot toon amputeer maar ekt gese nee en toe bou hulle vir my n duim met vel en been uit my heup uit. en hy werk net so goed soos n duim.
Daar het ek nou wraggies iets geleer vandag.
Was nog altyd onder die indruk dat jy nie sonder jou groot toon kan normaal loop nie. Dat jou balans weg is.
Wys jou, nooit te oud om iets te leer nie.